**Ministru kabineta noteikumu projekta „Grozījums Ministru kabineta 2010. gada 30. marta noteikumos Nr. 311 "Noteikumi par valsts vai pašvaldību kapitālsabiedrību valdes locekļu skaitu, padomes un valdes locekļa, pašvaldības kapitāla daļu turētāja pārstāvja un atbildīgā darbinieka atlīdzību" sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likuma "Par valsts un pašvaldību kapitāla daļām unkapitālsabiedrībām" 61.panta trešā daļa.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Pašreizējā situācija*Šobrīd Kultūras ministrija ir valsts kapitāla daļu turētāja 16 kapitālsabiedrībās (tai skaitā – 14 kapitālsabiedrībās valstij pieder 100% kapitāla daļu, savukārt divās – AS „Rīgas Kinostudija” un SIA „Starptautiskā Rakstnieku un tulkotāju māja” valstij pieder mazākuma kapitāla daļas bez izšķirošas ietekmes). Jāatzīmē, ka pašreiz Kultūras ministrijai ir skaitliski lielākais kapitālsabiedrību skaits starp visām ministrijām. 14 valsts kapitālsabiedrības attiecīgi darbojas šādās jomās: - 7 ir teātri (VSIA „Latvijas Nacionālais teātris”; VSIA „Dailes teātris”; VSIA „Jaunais Rīgas teātris”; VSIA „Latvijas Leļļu teātris”; VSIA „Valmieras Drāmas teātris”; VSIA „Daugavpils teātris”; VSIA „Mihaila Čehova Rīgas Krievu teātris”); - 5 ir koncertorganizācijas (VSIA „Latvijas Nacionālais simfoniskais orķestris”; VSIA „Valsts Akadēmiskais koris „Latvija””; VSIA „Latvijas Koncerti”; VSIA „Liepājas Simfoniskais orķestris”; VSIA „Kremerata Baltica), kā arī - VSIA „Latvijas Nacionālā opera”; - VSIA „Rīgas cirks” (turpmāk visas kopā- kultūras kapitālsabiedrības). Atbilstoši Ministru kabineta 2010. gada 30. marta noteikumu Nr. 311 "Noteikumi par valsts vai pašvaldību kapitālsabiedrību valdes locekļu skaitu, padomes un valdes locekļa, pašvaldības kapitāla daļu turētāja pārstāvja un atbildīgā darbinieka atlīdzību" (turpmāk – 311.noteikumi) 3. un 4. Punktiem, **v**aldes locekļu atlīdzību nosaka pēc kapitālsabiedrības lieluma, proti - 3 kritērijiem: neto apgrozījums, bilances kopsumma, darbinieku skaits. Noteicošais ir darbinieku skaits, ja vien neto apgrozījums vai bilances kopsumma sasniedz vismaz vienu augstāku rādītāju. Ja nesasniedz - tad darbinieku skaitu neņem vērā un kapitālsabiedrības lielumu nosaka pēc apgrozījuma un bilances kopsummas. Par mazu kapitālsabiedrību tiek uzskatīta tāda, kurā ir ne vairāk kā 49 darbinieki, tās bilance ir līdz EUR 4,27 miljoniem, savukārt neto apgrozījums līdz EUR 5,69 miljoniem (311.noteikumu pielikums). Mazas kapitālsabiedrības valdes locekļa atlīdzība šobrīd nevar pārsniegt EUR 1897, ko nosaka iepriekšējā gada vidējo mēneša darba samaksu reizinot ar koeficientu 2,65 (atbilstoši 2014.gada 28.februārī publicētajiem Centrālās statistikas pārvaldes datiem par vidējo algu 2013.gadā - 503 LVL (716 EUR)). Vidējai kapitālsabiedrībai (darbinieku skaits no 50-249; bilance no EUR 4,27 miljoniem; apgrozījums no EUR 5,6 miljoniem) šis koeficients ir būtiski augstāks – 4,33.Tādejādi kultūras kapitālsabiedrības ir kvalificējamas kā mazas un to valdes locekļu atlīdzība nevar pārsniegt EUR 1897, kaut arī:- ņemot vērā darbības specifiku, kultūras kapitālsabiedrībās ir būtiski augstāks darbinieku skaits kā noteikts 311.noteikumu pielikumā mazām kapitālsabiedrībām (līdz 49 darbiniekiem). Piemēram, 2013.gadā VSIA „Latvijas Nacionālais teātris” 210 darbinieku, VSIA „Dailes teātris” – 216 darbinieku, VSIA „Latvijas Nacionālais simfoniskais orķestris” – 141 darbinieks. - nevienai kultūras kapitālsabiedrībai pamatkapitālā nav ieguldīti nekustamie īpašumi vai citi ievērojami pamatlīdzekļi, kas veidotu būtisku aktīvu sastāvu (kapitālsabiedrību pamatkapitāli lielākajā daļā gadījumā veido 2000 – 10 000 LVL ieguldījumi);-  Kultūras ministrija ir apstiprinājusi kultūras kapitālsabiedrību bilances par 2013.gadu un kopumā secināms, ka atsevišķas kultūras kapitālsabiedrības ir strādājušas ar peļņu (ar peļņu 2013.gadā strādājušas 9 no 14 kapitālsabiedrībām), ir izpildīti deleģēšanas līgumos noteiktie nosacījumi un ierobežotas valsts budžeta dotācijas apstākļos atsevišķu kultūras kapitālsabiedrību valdes locekļi ir spējuši nodrošināt būtiskus pašu ieņēmumus visa gada pārskata periodā, tādejādi no pašu ieņēmumiem faktiski nodrošinot deleģēto kultūras funkciju un uzdevumu izpildi. Piemēram, VSIA „Jaunais Rīgas teātris” 2013.gadā pie dotācijas LVL 576,6 tūkstoši apmērā spējis sasniegt pašu ieņēmumus LVL 1,1 miljona apmērā; VSIA „Dailes teātris” – pašu ieņēmumi LVL 1,67 miljoni (dotācija LVL 836,5 tūkstoši) u.c. Kultūras ministrija uzsver, ka šāds pašu ieņēmumu īpatsvars pret valsts budžeta dotāciju ir vērtējams kā būtisks valdes locekļu sasniegums, kā arī ir ļoti augsts salīdzinot ar citu Eiropas valstu praksi – ja Latvijā Latvijas Nacionālā teātra, Jaunā Rīgas teātra un Dailes teātra budžeta dotācijas apmērs veido 32-35% no visiem ieņēmumiem, tad, piemēram, Igaunijā valsts teātru publiskais (valsts) finansējums veido 69 % no visiem ieņēmumiem, Vācijā – aptuveni 80 %. Tādejādi valdes locekļi spējuši nodrošināt, ka kultūras kapitālsabiedrību pašu ieņēmumi sastāda būtisku daļu no kopējiem ieņēmumiem;- valdes locekļu atalgojums šobrīd kultūras kapitālsabiedrībās nav konkurētspējīgs ne tikai ar privāto sektoru, bet arī publisko sektoru. Piemaksas valdes loceklim (atšķirībā no valsts pārvaldes iestāžu darbiniekiem – piemēram, piemaksa par personisko darba ieguldījumu un darba kvalitāti valsts institūcijā līdz 30% no mēnešalgas) noteikt nevar. Valdes locekli var prēmēt reizi gadā (mēnešalgas apmērā), ja bijusi peļņa vai iepriekš plānoti zaudējumi investīciju programmas dēļ, tomēr arī vienreizēja prēmija gada laikā mēnešalgas apmērā neatrisina nekonkurētspējīgā atalgojuma problēmu. *Projekta būtība* Projekts paredz iespēju noteikt kultūras kapitālsabiedrību valdes locekļiem speciālu piemaksu līdz 30% no mēnešalgas par darba kvalitāti ar nosacījumiem, ka iepriekšējā pārskata gadā:1) ir gūta peļņa vai peļņa nav gūta iepriekš plānoto investīciju ieguldījumu dēļ;2) kapitālsabiedrībai nav nodokļu parādu;3) kapitālsabiedrībai no pašu ieņēmumiem ir nepieciešamie finanšu līdzekļi, lai nodrošinātu piemaksai nepieciešamos finanšu līdzekļus (piemaksa netiek veikta no valsts budžeta dotācijas līdzekļiem);4) izpildīti visi iepriekšējā gada deleģēšanas līgumā noteiktie attiecīgā gada rādītāji (Kultūras ministrija ar kultūras kapitālsabiedrībām slēdz deleģēšanas līgumus atbilstoši Kultūras institūciju likuma 23.panta otrajai daļai un kultūras kapitālsabiedrībām katru gadu tiek noteikti sasniedzamie rezultāti -, piemēram, izrāžu skaitu, apmeklētāju skaitu u.c. rādītājus).Piemaksu nosaka reizi gadā, pēc iepriekšējā gada pārskata apstiprināšanas. To apstiprina attiecīgās kultūras kapitālsabiedrības valsts kapitāla daļu turētāja pārstāvis. Piemaksas apmēru var pārskatīt, tai skaitā- ja saskaņā ar operatīvo informāciju kapitālsabiedrībai veidojas nodokļu parādi. **Kultūras ministrija norāda, ka šādi piemaksas veikšanas kritēriji balstās uz valdes locekļa individuālā darba kvalitāti, skaidriem nosacījumiem un panākamajiem rezultātiem, vienlaikus neprasot valsts budžeta līdzekļus. Šāds risinājums arī stimulē valdi plānot kapitālsabiedrības darbību bez zaudējumiem un ir vērsts uz deleģēšanas līgumā noteikto mērķu sasniegšanu.** Apstiprinot tiesību akta projektu, kultūras kapitālsabiedrībām, kuras ir izpildījušas tiesību akta projektā paredzētos nosacījumus valdes locekļa atlīdzība 2014.gadā (mēneša atlīdzība + piemaksa 30% apmērā) noteiktu atlīdzības maksimālo apmēru EUR 2466,tai skaitā: - mēnešalga EUR 1897; - piemaksa 30 % EUR 569. |
| 3. | Projekta izstrādē iesaistītās institūcijas | Kultūras ministrija |
| 4. | Cita informācija | Nav |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts kapitālsabiedrības, kuras veic Kultūras ministrijas deleģētas kultūras funkcijas (14). Ņemot vērā tiesību akta projektā paredzētos nosacījumus, saskaņā ar 2013.gada apstiprinātajiem pārskatiem, faktiski regulējums attiektos uz 9 kultūras kapitālsabiedrībām, kuras 2013.gadu ir beigušas ar peļņu.  |
| 2. | Tiesiskā regulējuma ietekme uz tautsaimniecību un administratīvo slogu | Projekts veicina atlīdzības konkurētspējas palielināšanu salīdzinājumā ar publisko un privāto sektoru kultūras kapitālsabiedrībās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

Anotācijas III, IV, V sadaļa – projekts šo jomu neskar.

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Tiesību akta projekts tiks izsludināts Valsts sekretāru sanāksmē. Vienlaikus ar tā izsludināšanu Kultūras ministrija publiskos preses relīzi par tiesību akta projektu. Pēc izsludināšanas saņemtie sabiedrības priekšlikumi tiks atbilstoši Ministru kabineta kārtības rullim izvērtēti un šī anotācijas sadaļa tiks papildināta atbilstoši saņemtajiem atzinumiem.  |
| 2. | Sabiedrības līdzdalība projekta izstrādē | Pēc izsludināšanas saņemtie sabiedrības priekšlikumi tiks atbilstoši Ministru kabineta kārtības rullim izvērtēti un šī anotācijas sadaļa tiks papildināta atbilstoši saņemtajiem atzinumiem. |
| 3. | Sabiedrības līdzdalības rezultāti | Anotācijas sadaļa tiks papildināta atbilstoši saņemtajiem atzinumiem pēc tiesību akta projekta izsludināšanas Valsts sekretāru sanāksmē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, kā arī kapitālsabiedrības, kuras veic Kultūras ministrijas deleģētas kultūras funkcijas. |
| 2. | Projekta izpildes ietekme uz pārvaldes funkcijām un institucionālo struktūruJaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. Valsts kapitāla daļu turētājs reizi gadā pēc gada pārskata apstiprināšanas var lemt par piemaksas noteikšanu, ja ievēroti tiesību akta projektā paredzētie nosacījumi.Nav nepieciešama esošu institūciju likvidācija vai reorganizācija. |
| 3. | Cita informācija | Nav. |

Kultūras ministre Dace Melbārde

Vizē:

Valsts sekretāra p.i. Baiba Zakevica

03.06.2014. 8:36

1286

I.Treija

67330262, iluta.treija@km.gov.lv